За сениорску репрезентацију Србије је дебитовао док је селектор био Хавијер Клементе. Први наступ је имао 2. јуна 2007. у победи (0:2) на гостовању Финској у Хелсинкију у квалификацијама за Европско првенство 2008. године. Прве голове у националном дресу је постигао на својој другој утакмици, 22. августа 2007, у поразу од Белгије (2:3), када је био двоструки стрелац. Кузмановић је играо и код селектора Радомира Антића у успешним квалификацијама за Светско првенство 2010. у Јужној Африци. Постигао је и гол у одлучујућој утакмици за пласман на Мундијал, 10. октобра 2009. у победи од 5:0 над Румунијом на Стадиону Црвене звезде у Београду. Наступио је на све три утакмице Мундијала у Јужној Африци (Гана, Немачка, Аустралија). На првом мечу са Ганом је скривио једанаестерац који је афричка селекција реализовала и на крају славила резултатом 1:0.